Mam mə́tē mə́ ngálod âbǒg Sɛrsɛs[1]; Sɛrsɛs te a ngábə́ dzóege məbódā miǹnam ǹtɛd ai məwóm mə́bɛ̄ ai zamgbál, a tádigi á Índia, a kələ kwí á Núbia. 2Məlú mə́tē, éyɔŋ ǹkúkúmá Sɛrsɛs a ngázu nɔŋ étɔá ńtómbā dzíé á Suza Ongóla, 3Hálā a ḿbələ yǎ édzóē mim̀bú mílɛ́, ńdɔ a ngákag abóg bídí ású bod bənénə̄ bóé bə́sə ai bitúgā bíé bədzóe míńkán bítá yā Pérsia ai Média, miǹtómba ai bətə́bə̄ bə́ ósú yā mə̄bódā miǹnam, bə́ mān tógan á mís móé. 4Məlú ńtɛd ai məlú mə̄wóm mwom, kɔ́m dzam, hə a kúligi akúmá yā ǹkóŋ ólugú wōē, a lə́dege mim̀fyɛ̌ yā ngul atí dzīē. 5Á lod məlú mə́tē mə́ ngálod, ǹkúkúmá á kāālán ai abóg bídí, məlú zamgbál, ású é bod bə́sə bə́ tɔbɔgɔ á Suza Ongóla, a tádigi á mim̀faŋ mí bod bə̄nén, a kələ kwí á zəzə̌ bod bətɔ́g, évūvoe bílé á sī á mgbág etɔbɔgɔ ńkúkúmá dzíé. 6Bə́ ngáman kə́ bâtindi é sílíg yāfum, ai é byə́m bí nə́ nyɔ́l ekɔŋ ai miǹsinga bíyé, mivɔ́g mí fumu, mivɔ́g mí viege, mí tīī á mīńsə́g mí sílíba, á mə̄ndíé ai mim̀bóŋ mí tɔá anə́ biyen; binɔ̌ŋ bí mvɔ́d ai ébí bí sílíba bí tə̄tāān á sí, sí ébēn é nə vá ai é simén yāfum, ai ényi yāvie, ai ényi é nə̄ məyə̌ŋ, ai ényi yāvín. 7Bə́ ngábə́ soege mənyú və á kɔ́b mvɔ́d, kɔ́b təge ai ényí yāfulan ai ényi fɔ́g; bílám bí ńkúkúmá bí ngábə́ ézǒb ezǒb təgě fə bǎd síli naa yə ǹkúkúmá énye ǎ bɔ akab. 8Dzam dá, mvéndé é tɔá nâ: təge nɔ̌d mod mənyu, amú ǹkúkúmá á ngābénde bədzóe bəkab bídí yā ndá dzīē naa bə́ bələgan ai mod ósə á ngɔ̄ŋ dzīē[2]. 9Vasti, miníngá ǹkúkúmá, nyé a ngákag fə abóg bídí ású bīníngá, êtɔbɔgɔ ńdzóe bod, ǹkúkúmá Sɛrsɛs. 1OÁmōs zamgbála, hála ǹkúkúmá á tɔá ósəsa ai mənyu, ńdɔ a ngábénde Mehumân, ai Bizta, ai Harbona, ai Bigta, ai Avagta, ai Zétar bân Karkas, myǎg fám zamgbál yā é kadəgə syé ńkūkúmá Sɛrsɛs, nâ é zu ai Vasti, miníngá ǹkúkúmá, á mís móe, a bəgə́ ńtōm ńkúkúmá á ńlō, nâ á lə́de miǹnam ai bod bə̄nénə ábəŋ díé; amú á ngābə́ fɔ̄ɔ̄ á nyəbə ó diŋi wayén ! 12Ákə̄ kwí, ńdɔ̄ Vasti, miníngá ǹkúkúmá, á ngābɛn[3] kə á ńlóé ńkúkúmá myāg mí ngálóē nyé. Ńdɔ ǹkúkúmá á ngāliŋan ḿbə̂ dzam, a mǎn fám ai olún.